Diari Oficial de la Generalitat Valenciana


Sumari del DOGV 5392, del 21-11-2006 (2006/13198)

RESOLUCIÓ de 16 de novembre de 2006, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes del Programa EXPANDE per a la Generació i Consolidació de Gabinets d'I+D en xicotetes i mitjanes empreses valencianes.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5392

Data del DOGV
:   21-11-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/13310


Data del document
:   16-11-2006

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * suport econòmic
    * innovació
    * recerca i desenvolupament
    * petita empresa
    * ajuda a les empreses
    * mitjana empresa
    * ajuda pública

RESOLUCIÓ de 16 de novembre de 2006, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes del Programa EXPANDE per a la Generació i Consolidació de Gabinets d'I+D en xicotetes i mitjanes empreses valencianes. [2006/A13559]  
El Programa EXPANDE pretén la generació i consolidació de gabinets d'I+D, completament operatius, en mitjanes empreses i agrupacions de xicotetes empreses, per a incrementar-ne el potencial tecnològic propi.  
Després d'una anàlisis preliminar del potencial científic i empresarial de la Comunitat Valenciana s'ha elaborat el pla d'acció EXPANDE, amb els objectius assenyalats, necessaris per al progrés i la salvaguarda dels interessos de la Comunitat Valenciana i per a incrementar la comercialització de la innovació tecnològica a través d'I+D solidaris entre les empreses de la Comunitat Valenciana amb la cooperació de la Generalitat.  
El Programa EXPANDE facilita la consolidació d'un sistema valencià de ciència-tecnologia-empresa, en què els científics, inventors i empresaris arriben a l'entesa i al mutu aprofitament, mitjançant la col·laboració estable i la responsabilitat compartida.   
Este programa pretén que les empreses absorbisquen al seu si els científics i tècnics i estos s'integren en la plantilla de l'empresa, passant així a formar un equip harmònic, enterament compromés amb els plans i la direcció de l'empresa. Els científics i experts en I+D a incorporar podran procedir de qualsevol lloc del món, ja que s'incorporaran a les empreses amb un contracte laboral, el qual, si el contractat fóra estranger, donarà lloc a la consecució de l'estatus de resident. Per a garantir la integració dels científics i enginyers en les empreses, estes els seleccionaran lliurament d'acord amb els seus propis projectes de desenvolupament d'I+D. L'única exigència en els termes de selecció d'estos científics i enginyers és que els candidats acrediten estar en possessió d'un títol, de qualsevol país del món, equivalent al de llicenciat o enginyer superior atorgat per la universitat espanyola.  
Les ajudes del Programa EXPANDE aniran destinades a mitjanes i agrupacions de xicotetes empreses industrials que puguen i vulguen desenvolupar, al seu si, un gabinet d'I+D+i dirigit a aconseguir resoldre problemes tecnològics propis dels seus plans de negoci, i en les condicions especificades en el programa.  
Estes ajudes tindran caràcter plurianual amb una durada de dos anys consecutius i els tipus d'ajuda seran els especificats en el programa.  
En virtut d'això anterior i de conformitat amb el que s'ha disposat en l'article 1.3. de l'Orde de la Conselleria d'Empresa, Universitat i Ciència de 28 de febrer de 2005, resolc:  
Article 1. Objecte i àmbit  
L'objecte de la present resolució és convocar les ajudes de l'IMPIVA corresponents a l'exercici 2007, en el marc del Programa EXPANDE, les bases del qual s'establixen en l'annex I.  
Article 2. Marc normatiu  
Les ajudes recollides en la present resolució es concediran d'acord amb el que s'ha establit en l'Orde de la Conselleria d'Empresa, Universitat i Ciència de 28 de febrer de 2005, sobre concessió d'ajudes de l'Institut de la Petita i Mitjana Indústria de la Generalitat Valenciana (IMPIVA).  
Les ajudes previstes tenen caràcter de minimis d'acord amb el que s'ha establit en el Reglament (CE) número 69/2001 de la Comissió, de 12 de gener de 2001, publicat en el Diario Oficial de la Unión Europea de 13 de gener de 2001.  
Article 3. Línies pressupostàries  
L'import global màxim que amb caràcter estimatiu es destinarà a la concessió de les ajudes previstes en la present convocatòria és l'indicat a continuació: 3.300.000 euros.  
En tot cas la concessió de les ajudes queda condicionada a l'existència de crèdit adequat i suficient en el moment de la concessió.  
Si es produïra la circumstància que la despesa compromesa prevista en la concessió no coincidira amb l'estimació realitzada, s'articularien els mecanismes pressupostaris necessaris per a proporcionar-li l'adequada cobertura.  
Les ajudes descrites podran comptar amb un percentatge de finançament de fins al 70% del Fons Europeu de Desenvolupament Regional (FEDER) a través del Programa Operatiu Integrat de la Comunitat Valenciana 2007-2013.  
Article 4. Beneficiaris  
1. Podran acollir-se a estes ajudes les mitjanes i les agrupacions de xicotetes empreses industrials, amb un volum de plantilla .individualment o agrupadament considerada. superior a 49 i inferior a 250 treballadors, que reunisquen les característiques indicades en el programa i estiguen disposades a crear i/o sostenir al seu si un gabinet d'I+D, amb com a mínim un titulat superior, per un període no inferior a cinc anys. En queden excloses les comunitats de béns i les societats civils, així com les associacions, fundacions i, en general, les entitats sense ànim de lucre.   
A l'efecte de la present resolució, es considerarà PIME, segons la Recomanació de la Comissió, de 6 de maig de 2003, sobre la definició de microempreses, xicotetes i mitjanes empreses (DOUE núm. L 124/36, de 20 de maig de 2003), qualsevol entitat, independentment de la seua forma jurídica, que exercisca una activitat econòmica que reunisca els següents requisits:   
. Que ocupe menys de 250 persones.  
. Que tinga un volum de negoci anual no superior a 50 milions d'euros, o bé un balanç general no superior a 43 milions d'euros.  
Així mateix, quan calga distingir entre xicotetes empreses i mitjanes empreses, s'entendrà per xicoteta empresa aquella unitat econòmica que ocupe menys de 50 persones i que tinga un volum de negoci anual o un balanç general no superior a 10 milions d'euros; microempresa es considerarà aquella empresa que ocupe menys de 10 persones i tinga un volum de negoci o un balanç general anual que no supere els 2 milions d'euros.  
El còmput dels efectius i límits assenyalats, en el cas d'empreses associades o vinculades s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE de la Comissió, de 6 de maig de 2003, sobre la definició de microempreses, xicotetes i mitjanes empreses. Estos criteris de còmput es poden consultar en l'imprés de sol·licitud.  
2. Els beneficiaris hauran de tenir la seu social o l'establiment de producció a la Comunitat Valenciana i els gabinets d'I+D objecte d'ajuda hauran d'estar localitzats en l'esmentat territori.   
3. Per a l'exercici de la seua activitat, els beneficiaris hauran de disposar de les autoritzacions administratives preceptives, estar inscrits en els registres públics pertinents i complir qualssevol altres requisits exigits per les disposicions aplicables.  
4. No podran obtenir la condició de beneficiaris els sol·licitants en els quals concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
5. Les condicions per a ser beneficiari hauran de mantenir-se fins al moment del pagament de la subvenció.  
6. D'acord amb el que s'ha disposat en l'article 58 de la Llei 38/2003, de 17 de novembre, General de Subvencions, l'obtenció de la subvenció falsejant les condicions requerides per a la seua concessió o ocultant les que l'hagueren impedida o limitada, es considerarà infracció molt greu.  
Article 5. Duració de les ajudes  
Les ajudes concedides pera la contractació d'investigadors tindran una durada màxima de dos anys consecutius. Perquè l'ajuda continue durant el segon any caldrà que hi haja contracte laboral amb l'investigador, que en qualsevol cas haurà de romandre en l'empresa durant un període no inferior a cinc anys, així com haver realitzat correctament la justificació econòmica i haver obtingut una avaluació favorable de conformitat amb els apartats 14 i 15 d'esta resolució.  
Les ajudes concedides per a la investigació bàsica i la realització d'estudis de viabilitat tècnica previs a projectes d'investigació industrial, tindran una durada màxima de dos anys consecutius. La continuació de l'ajuda durant el segon any estarà condicionada a la correcta justificació econòmica i a l'avaluació favorable segons els apartats 14 i 15 d'esta resolució.  
En qualsevol cas, les ajudes concedides en la present convocatòria ho seran per a les despeses previstes l'any 2007. Per a la continuació de l'ajuda el 2008, caldrà presentar una nova sol·licitud d'ajuda en la forma prevista en la convocatòria.  
Article 6. Requisits dels investigadors  
Els investigadors contractats hauran d'acreditar que estan en possessió d'un títol de qualsevol país del món, equivalent al de llicenciat o enginyer superior atorgat per la universitat espanyola.  
Article 7. Sol·licituds d'ajuda  
Els sol·licitants hauran de presentar una sol·licitud normalitzada emplenada utilitzant el programa informàtic que es pot descarregar des de l'adreça d'Internet de l'IMPIVA: www.impiva.es .   
Quan es tracte d'un projecte presentat per una agrupació de xicotetes empreses sense personalitat jurídica, una d'estes actuarà com a coordinadora i la resta de participants hauran d'autoritzar-la perquè en nom seu presente la sol·licitud i realitze totes les gestions que requerisca la tramitació de l'ajuda, per a la qual cosa caldrà omplir l'apartat corresponent de l'imprés de sol·licitud. Igualment hauran d'omplir els apartats corresponents de l'imprés on es fixarà l'import de subvenció a aplicar així com els compromisos d'execució assumits per cadascun. En qualsevol cas tindran la consideració de sol·licitant tots els participants en el projecte.  
Article 8. Documentació que s'ha d'adjuntar a l'imprés de sol·licitud  
Les sol·licituds d'ajuda hauran d'anar acompanyades de la següent documentació:  
1. Memòria tècnica del projecte, segons model que pot obtenir-se descarregant-lo de l'adreça d'Internet del IMPIVA: www.impiva.es.  
 La memòria porta inherent la presentació d'una declaració responsable per part del representant legal de l'empresa o de cada una de les empreses agrupades, de les ajudes d'esta o d'una altra administració, sotmeses a la regla comunitària de minimis, rebudes en els tres últims anys, inclòs l'actual.  
2. Documentació relativa a la personalitat jurídica del sol·licitant:  
a) L'IMPIVA obtindrà la informació relativa a la personalitat jurídica del sol·licitant quan hi siga una societat la inscripció en el Registre Mercantil de la qual siga obligatòria. No obstant això anterior, l'IMPIVA podrà requerir directament del sol·licitant la presentació d'algun document concret.  
b) En el cas de sol·licitants la inscripció en el Registre Mercantil dels quals no siga obligatòria (empresaris individuals, cooperatives), caldrà aportar fotocòpia dels següents documents:  
. Contracte o acta de constitució i estatuts vigents.  
. Poder de representació del firmant de la sol·licitud o document equivalent segons les prescripcions legals.  
. DNI si és empresari individual.  
No caldrà aportar la documentació anterior que ja estiga en poder de l'IMPIVA, sempre que es mantinga vigent i s'aporte declaració de vigència a l'efecte, segons model disponible en l'adreça d'Internet de l'IMPIVA: www.impiva.es   
c) Quan el sol·licitant siga una empresa en fase de constitució, caldrà aportar almenys fotocòpia del DNI del promotor i projecte d'estatuts.   
3. La presentació de la sol·licitud implica l'autorització a l'IMPIVA per a demanar els certificats a emetre per l'Agència Estatal de l'Administració Tributària, per la Unitat Recaptadora de la Hisenda Pública Valenciana i per la Tresoreria General de la Seguretat Social. En qualsevol cas l'IMPIVA es reserva el dret a requerir directament el sol·licitant en el supòsit que la informació obtinguda presente alguna incidència.   
4. Si la documentació aportada fóra incompleta o presentara errors esmenables es demanarà a la persona interessada que en el termini de 10 dies esmene la falta o adjunte els documents preceptius, amb l'advertiment que si no ho fa es considerarà que ha desistit de la seua sol·licitud.  
6. Els requeriments als quals es fa referència en este article, així com qualsevol altre que poguera realitzar-se, podran efectuar-se per correu electrònic a l'adreça indicada pel sol·licitant en l'imprés de sol·licitud.  
Article 9. Termini de presentació de sol·licituds  
El termini de presentació començarà el dia de publicació de la present resolució en el Diari Oficial de la Generalitat (DOGV) i finalitzarà el 30 de gener de 2007.  
Article 10. Lloc de presentació de sol·licituds  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació, en horari de 9 a 14 hores, de dilluns a divendres, i de 17 a 19 hores, de dilluns a dijous:   
. IMPIVA Alacant - oficina Prop: c/ Churruca, 29. 03177 Alacant.  
. IMPIVA Castelló - oficina PROP: av. Germans Bou, 47. 12919 Castelló de la Plana.  
. IMPIVA València: pl. de l'Ajuntament, 6. 46195 València.  
2. També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.  
Article 11. Avaluació de sol·licituds  
1. Les ajudes es concediran sota el règim de concurrència competitiva, mitjançant una comparació de les sol·licituds presentades en què s'aplicaran els criteris de valoració fixats en les bases dels programes i s'establirà una prelació que respecte els límits pressupostaris.   
2. L'òrgan competent per a la instrucció del procediment de les ajudes emmarcades en la present resolució serà la Direcció d'Innovació i Competitivitat de l'IMPIVA a través de l'Àrea d'Investigació i Desenvolupament Tecnològic.  
Article 12. Resolució de la concessió d'ajudes  
Després de l'aplicació dels criteris d'avaluació, una Comissió presidida pel director general de l'IMPIVA i composta pel personal tècnic de l'IMPIVA, o personal extern que este designe, elevarà proposta de concessió al president de l'IMPIVA. En este sentit, avaluats els projectes presentats, la Comissió elevarà proposta dels projectes que hagen obtingut major puntuació. En tot cas la Comissió es reserva el dret de no esgotar el pressupost disponible del programa en cas que les majors puntuacions obtingudes no garantisquen la qualitat i la viabilitat dels projectes.  
El president de l'IMPIVA resoldrà l'adjudicació de les ajudes on fixarà expressament la quantia i incorporarà, si és el cas, les condicions i obligacions a què haja d'ajustar-se el beneficiari.   
Les subvencions concedides seran publicades en el Diari Oficial de la Generalitat (DOGV) amb indicació de programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
La resolució dictada pel president posarà fi a la via administrativa i el seu contingut serà notificat de forma individualitzada a cada interessat.  
La concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no-afecció del projecte a la denominada Xarxa Natura 2000, espai físic d'especial protecció mediambiental configurat així per la Unió Europea. L'obtenció de l'esmentat certificat serà gestionada per l'IMPIVA.  
Article 13. Projectes que reforcen la política social  
D'acord amb els criteris de valoració que s'establixen tindran preferència en l'adjudicació, en cas d'empat, els projectes presentats per aquelles entitats que acrediten ocupar un percentatge de treballadors discapacitats, superior respecte de la plantilla de l'empresa, dels que tenien amb anterioritat a la present convocatòria i, en general, aquells que reunisquen els requisits previstos en la Llei 11/2003, de 10 d'abril, sobre l'Estatut de les Persones amb Discapacitat de la Comunitat Valenciana.  
Així mateix, es valoraran positivament els projectes presentats per determinades categories de persones desfavorides socialment que experimenten condicions, situacions i necessitats especials a l'hora d'emprendre activitats empresarials o introduir-se en el mercat laboral.  
Article 14. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar-ne la realització en la forma i la data indicades en la notificació de concessió de l'ajuda. L'acreditació de les despeses i inversions es realitzarà mitjançant la presentació de la totalitat de justificants de despesa i pagament.   
b) Respondre de la veracitat dels documents aportats.  
c) Aportar, en el termini que s'indique en la notificació de concessió d'ajuda, tota la documentació corresponent a la contractació dels investigadors, que haurà de mantenir-se per un mínim de 5 anys, que seran substituïts per persones de les mateixes característiques i funcions en el cas que causaren baixa abans del temps establit per qualssevol raons.  
d) Sotmetre's, tant el beneficiari com tercers relacionats amb l'objecte de la subvenció, a les actuacions de comprovació i verificació de l'activitat subvencionada efectuades per l'IMPIVA o uns altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.  
e) Comunicar a l'IMPIVA la sol·licitud o l'obtenció d'altres ajudes per a la mateixa finalitat procedents de qualssevol altres administracions o ens públics, amb indicació del percentatge, la quantia de l'ajuda i, si és el cas, si hi tenen el finançament d'algun fons estructural. En tot cas el projecte no podrà rebre altres ajudes, excepte les que una vegada acumulades a la concedida no sobrepassen els límits màxims establits per la normativa comunitària aplicable.   
f) Actualitzar la documentació presentada que haguera experimentat alguna modificació i comunicar a l'IMPIVA qualsevol circumstància, tant objectiva com subjectiva, que s'haja tingut en compte per a la concessió de la subvenció.  
g) Portar a cap totes les mesures d'informació i publicitat que establisca la normativa europea respecte de les activitats en què intervinguen els fons estructurals o altres fons.  
h) Disposar dels llibres comptables, registres diligenciats i tots altres documents degudament auditats, en els termes exigits per la legislació mercantil i sectorial aplicable al beneficiari, així com tots els estats i registres comptables que siguen necessaris a fi de garantir l'adequat exercici de les facultats de comprovació i control.  
i) Conservar els documents justificatius de l'aplicació dels fons rebuts, inclosos els documents electrònics mentre puguen ser objecte de les actuacions de comprovació i control.  
j) Complir totes les obligacions que s'establixen en l'Orde de 28 de febrer de 2005, de la Conselleria d'Empresa, Universitat i Ciència, sobre concessió d'ajudes de l'IMPIVA, en la legislació sobre minimis, en la legislació sobre subvencions i en qualsevol altra disposició en vigor.  
L'incompliment de qualsevol d'estes obligacions podrà originar-ne la minoració o revocació i, si és el cas, el reintegrament de les ajudes percebudes i l'exigència de l'interés de demora des del moment del pagament de la subvenció.   
Article 15. Justificació de despeses i pagaments  
1. La justificació de l'ajuda haurà de realitzar-se d'acord amb les instruccions aprovades per resolució del director general de l'IMPIVA que seran notificades al beneficiari. A l'efecte de justificació es considerarà que la despesa subvencionada s'ha realitzat sempre que les factures hagen sigut totalment pagades amb anterioritat a l'acabament del període de justificació.   
2. Les factures presentades per a la justificació dels projectes hauran de complir el que s'ha disposat en el Reial Decret 1.496/2003, de 28 de novembre, i la resta de normativa vigent.   
3. Només seran tinguts en compte els justificants de data posterior al registre d'entrada del document de sol·licitud d'ajuda.   
4. Quan l'import de la despesa subvencionable supere la quantia de 12.000 euros, en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici i així es faça constar en un informe. L'elecció entre les ofertes presentades haurà de recaure en la més econòmica i caldrà justificar en una memòria l'elecció en un altre sentit. La no-presentació de les memòries a què fa referència este apartat, o la seua insuficiència, podrà donar lloc a una minoració de l'ajuda concedida, sense perjudici de la facultat de l'IMPIVA de demanar, a càrrec del beneficiari, una taxació pericial del bé subvencionat i recalcular segons esta la subvenció concedida.  
5. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, llevat de justificació expressa que haurà de ser valorada per l'IMPIVA. S'entén per empreses o entitats vinculades aquelles en què el beneficiari o un soci o grup de socis puga exercir, directament o indirectament, una influència dominant, o aquelles que puguen exercir-la sobre este o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa, entitat, persona física o grup d'estes, directament o indirectament, amb relació a una altra, estiga en possessió de com a mínim un 25% del capital subscrit, un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa i, en tot cas, en els supòsits previstos en l'article 68.2 del Reglament de la Llei General de Subvencions, aprovat pel Reial Decret 887/2006, de 21 de juny.  
Article 16. Pagament de les ajudes  
L'IMPIVA procedirà al pagament de l'ajuda una vegada que el beneficiari haja executat el projecte i sempre que haja complit les obligacions exigibles i l'acreditació del pagament dels costos subvencionables.  
DISPOSICIÓ FINAL  
Es faculta el director general de l'IMPIVA per a dictar les resolucions necessàries per al desplegament, l'eficàcia i l'execució de la present convocatòria.   
València, 16 de novembre de 2006.. El president: Justo Nieto Nieto  
ANNEX I  
Programa: EXPANDE  
Objectiu  
Creació de gabinets d'I+D+i i formació de personal investigador adequat a les funcions pròpies d'I+D+i, a través de la contractació de llicenciats tècnics i enginyers amb preparació científica i investigadora que puguen realitzar després de la seua formació projectes d'investigació en l'empresa, a partir dels resultats dels quals es desenvolupen i produïsquen béns nous per al món i expandisquen les oportunitats de mercat de les mateixes empreses.  
Actuacions susceptibles de suport  
. Contractació d'un o dos investigadors per a introduir-se en gabinets d'I+D+i. Es donarà suport al cost empresarial (nòmina més seguretat social) del personal contractat durant els dos primers anys.  
. Formació, només durant el primer any, dels investigadors contractats, en instituts tecnològics o centres del Sistema Valencià de Ciència i Tecnologia per a adquisició de coneixements tècnics, instrucció en instrumentació i normes tècniques.  
. Contractació amb instituts tecnològics per a investigació bàsica i realització d'estudis de viabilitat tècnica, previs a projectes d'investigació industrial, que l'empresa escometa durant dos anys, associat a l'activitat dels investigadors contractats amb este programa.  
. Costos de desplaçaments per a entrevistes als possibles candidats a incorporar quan la seua residència estiga a més de 100 km de l'empresa.  
Beneficiaris  
Mitjanes i agrupacions de xicotetes empreses industrials amb un volum de plantilla .individualment o agrupadament considerada. superior a 49 i inferior a 250 treballadors, amb seu social o establiment productiu a la Comunitat Valenciana que desenvolupen al seu si un gabinet d'I+D+i en este àmbit geogràfic.  
Tipus d'ajuda  
. Subvenció fins un màxim de 30.000 € per investigador i per any, per al recent format o reformat gabinet d'I+D.  
. Subvenció dels costos de formació, només durant el primer any, en un institut tecnològic o centre del Sistema Valencià de Ciència i Tecnologia, fins un total màxim de 10.000 € per investigador.  
. Subvenció dels costos de contractació amb instituts tecnològics per a investigació bàsica i realització d'estudis de viabilitat tècnica previs a projectes d'investigació industrial, fins un màxim de 30.000 € per empresa i any.  
. Subvenció del cost del viatge dels candidats que residisquen a més de 100 km de distància amb un límit de 400 € per a residents a Europa i 1.000€ per a residents fóra del continent europeu. Únicament bitllets de transport públic (avió, tren, autobús, taxi).  
No serà subvencionable l'IVA satisfet per l'adquisició de béns i servicis.  
Criteris de valoració  
A. Qualitat del projecte: 40 punts.  
A1 Formació del tècnic a incorporar: 10.  
A2 Experiència en tasques d'investigació: 5.  
A3 Identificació clara de projectes d'investigació a desenvolupar en l'empresa: 15.  
A4 Nivell científic i tècnic dels productes de l'empresa: 10.  
B. Viabilitat economicofinancera: 30 punts.  
B1 Avantatges econòmics que reportarà a l'empresa: 15.  
B2 Viabilitat tècnica i comercial dels productes de l'empresa: 15.  
C. Característiques del sol·licitant: 27 punts.  
C1 Importància estratègica de l'empresa: 10.  
C2 Potencial per a utilitzar de manera efectiva el Gabinet d'I+D: 10.  
C3 Estat de la investigació industrial de l'empresa, relacionada amb el seu pla de negoci: 7.  
D. Aspectes socioeconòmics: 3 punts.  
D1 Incorporació de discapacitats per damunt del mínim legal: 1.  
D2 L'empresa disposa d'un pla d'igualtat d'oportunitats o està integrada per persones pertanyents a col·lectius desfavorits: 1.  
D3 Projecte desenvolupat en zones d'interés preferent: 1.  
Costos subvencionables   
. Recursos humans. Cost salarial dels investigadors contractats.  
. Col·laboracions externes:  
. Contractació amb instituts tecnològics o centres del sistema valencià de ciència i tecnologia per a adquisició de coneixements tècnics, instrucció en instrumentació i normes industrials.  
. Contractació amb instituts tecnològics per a investigació bàsica i realització d'estudis de viabilitat tècnica previs a projectes d'investigació industrial a efectuar pel contractat.  
. Despeses generals addicionals. Cost de viatges per a entrevistes en la fase de selecció de personal. Únicament transport públic (bitllets d'avió, tren, autobús o taxi).  
Seran admissibles els justificants emesos a partir de la data de presentació de la sol·licitud d'ajuda.